Diari Oficial de la Generalitat Valenciana


Sumari del DOGV 9821, del 04-04-2024 (2024/2809)

Anunci de la consulta pública prèvia del projecte de Decret del Consell, pel qual es regula el Comité Permanent d'Acció Humanitària de la Comunitat Valenciana i s'establix el procediment de concessió de subvencions en matèria d'ajuda humanitària d'emergència.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9821

Data del DOGV
:   04-04-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/2809


Data del document
:   26-03-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Anunci

Descriptors 

:   * Vicepresidència Segona i Conselleria de Serveis Socials, Igualtat i Habitatge

Anunci de la consulta pública prèvia del projecte de Decret del Consell, pel qual es regula el Comité Permanent d'Acció Humanitària de la Comunitat Valenciana i s'establix el procediment de concessió de subvencions en matèria d'ajuda humanitària d'emergència. [2024/2809]  
D'acord amb el que preveuen els articles 14 i 15 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, i en relació amb l'article 133.1 de la Llei 39/2015, d'1 d'octubre, del procediment administratiu comú de les administracions públiques, es planteja una consulta pública prèvia a la redacció del projecte de decret del Consell, pel qual es regula el Comité Permanent d'Acció Humanitària de la Comunitat Valenciana i s'establix el procediment de concessió de subvencions en matèria d'ajuda humanitària d'emergència.  
  
El procés de consulta pública tindrà una duració total d'un mes, a comptar des de l'endemà de la publicació d'este anunci en el DOGV. Les aportacions a la norma es poden fer a través de l'apartat «legislació col·laborativa» del portal de participació de la Generalitat (gvaparticipa.gva.es), després d'haver-se registrat en esta plataforma. Conclòs este tràmit, es donarà publicitat als seus resultats en este portal de participació.  
A continuació, s'oferix informació sobre els diferents aspectes d'este projecte normatiu a fi que siga més fàcil d'entendre i de veure el seu abast:  
1. Antecedents de la norma  
- Llei 18/2017, de 14 de desembre, de la Generalitat, de cooperació i desenvolupament sostenible.  
- Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Habitatge.  
- Decret 24/2013, de 25 gener, del Consell, pel qual es regula el Comité Permanent d'Acció Humanitària de la Comunitat Valenciana i el seu òrgan consultiu.  
- Estratègia d'Acció Humanitària de la Comunitat Valenciana 2018-2022.  
- Orde 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'establixen les bases reguladores i el procediment de concessió de subvencions en matèria de cooperació internacional al desenvolupament.  
- V Pla director de la cooperació valenciana al desenvolupament.  
2. Problemes que es pretén solucionar amb la nova normativa  
El V Pla director de la cooperació valenciana al desenvolupament es proposa reforçar el sistema valencià d'acció humanitària: avançar cap a una millor alineació amb els compromisos i les metes establides en el Grand Bargain, mitjançant el reforç de l'enfocament local-global en l'àmbit de l'acció humanitària, i millorar la informació a la societat valenciana sobre les intervencions finançades amb la finalitat d'avançar en la sensibilització i de prendre consciència quant a l'acció humanitària com a necessitat en l'escenari global: conflictes oblidats, crisis cròniques, emergències, desastres, efectes del canvi climàtic i dret internacional humanitari, entre altres.  
La nova normativa pretén, en primer lloc, regular el règim jurídic, l'organització i el funcionament del Comité Permanent d'Acció Humanitària de la Comunitat Valenciana (CAHE), concebut com un òrgan de coordinació de la Generalitat, per a canalitzar l'ajuda humanitària i d'emergència de les entitats que l'integren, per a previndre i atendre les situacions d'emergència derivades de desastres naturals o provocats, de conflictes armats o d'activitats terroristes, amb l'eficàcia i immediatesa que exigixen els fets. Seguidament, es pretén establir el procediment de concessió de subvencions d'intervencions d'ajuda humanitària d'emergència, entre altres, adaptar els tràmits de concessió a les necessitats que requerixen les emergències humanitàries, per a respondre de manera ràpida i eficaç a estes situacions.  
3. Necessitat i oportunitat de l'aprovació  
Davant d'un escenari internacional canviant i complex, la prestació d'acció humanitària es convertix en una tasca cada vegada més necessària, ja que les situacions en les quals es necessita esta classe d'ajuda, per l'estancament de nombrosos conflictes armats i la proliferació i fisonomia canviant dels desastres naturals, han augmentat en nombre i complexitat, i amenacen milers de persones i famílies arreu del món.  
  
A la vulnerabilitat d'un elevat nombre de persones l'afecten de manera immediata l'augment i la freqüència de les catàstrofes naturals, i les emergències produïdes pels conflictes armats s'han fet més greus i prolongades. Això provoca que la bretxa entre les necessitats humanitàries i els recursos disponibles per a satisfer-les no deixe d'augmentar i, per tant, són necessàries accions àgils orientades a garantir la subsistència, protegir els seus drets, defendre la seua dignitat i establir les bases del seu desenvolupament posterior.  
El projecte normatiu perseguix que l'ajuda humanitària s'aporte des de la Comunitat Valenciana d'una manera ràpida, eficaç i coordinada fins als llocs on s'ha produït un desastre natural o un conflicte armat per a donar resposta a les necessitats bàsiques i immediates de les persones afectades per l'emergència, contribuir així a disminuir la seua vulnerabilitat, protegir els seus drets i restablir la seua dignitat.  
Per a fer-ho, es considera oportuna la regulació del Comité Permanent d'Acció Humanitària de la Comunitat Valenciana i el procediment de concessió de subvencions per a finançar les intervencions d'emergència humanitària, aprofitant els actuals marcs jurídics que regulen el funcionament dels òrgans i la concessió de subvencions per raons d'interés humanitari.  
4. Objectius de la norma  
- Regular el règim jurídic, l'organització i funcionament del Comité Permanent d'Acció Humanitària de la Comunitat Valenciana (CAHE), concebut com un òrgan de coordinació de la Generalitat.  
- Establir el procediment de concessió de subvencions en matèria d'ajuda humanitària d'emergència.  
5. Possibles solucions, alternatives reguladores i no reguladores  
Resulta rellevant la redacció i aprovació d'una nova normativa específica que permeta regular la participació de les institucions públiques i entitats privades de la Comunitat Valenciana que destinen fons a l'acció humanitària d'emergència, adaptar el marc d'esta col·laboració entre actors locals (institucionals, socials, econòmics, acadèmics, culturals…) i establir les regles de la concurrència competitiva per a l'accés dels agents interessats en esta modalitat d'ajudes.  
  
Actualment, la Generalitat disposa d'un decret que regula el CAHE i una orde de bases per la qual es regulen les convocatòries de subvencions a ONGD per a la realització de projectes d'acció humanitària, entre altres. Tanmateix, este decret i esta orde resulten insuficients, en els seus components tècnics i jurídics, per a regular les peculiaritats de les emergències d'acció humanitària per al desenvolupament que la Generalitat es proposa impulsar i agilitzar, a causa de l'augment dels fenòmens que produïxen estes emergències, raó per la qual és necessari elaborar un nou decret regulador de l'òrgan i un procediment de concessió d'ajudes que responguen a les peculiaritats d'este nou context de l'acció humanitària.  
Si bé altres instruments, com les subvencions de concessió directa a través de convenis de col·laboració, podrien permetre aconseguir parcialment els objectius que es perseguixen amb esta nova normativa, el marc de la concurrència competitiva es mostra com l'instrument més eficaç per a facilitar l'accés equitatiu dels diferents agents a les subvencions, i per a permetre que les intervencions que es puguen finançar emanen des de les pròpies capacitats dels agents valencians i des de la seua voluntat d'associar-se per a treballar conjuntament, en col·laboració amb la Generalitat, per a l'atenció ràpida i eficaç en les emergències humanitàries.  
  
València, 26 de març de 2024.- El director general d'Inclusió i Cooperació al Desenvolupament: Pedro Carceller Icardo.